b'\n_START_ARTICLE_\nIzmi\xc5\xa1ljena dr\xc5\xbeava\n_START_PARAGRAPH_\nIzmi\xc5\xa1ljena dr\xc5\xbeava ali imaginarna ali domi\xc5\xa1ljijska de\xc5\xbeela ali fiktivna dr\xc5\xbeava ali pravlji\xc4\x8dna de\xc5\xbeela je izmi\xc5\xa1ljija v obliki dr\xc5\xbeave, de\xc5\xbeele ali naroda. Ne obstaja v resni\xc4\x8dnem svetu. Ljudje vanjo verjamejo brez dokazov. Obi\xc4\x8dajno nastopa v mitih, filozofiji, knji\xc5\xbeevnosti, stripih, filmih in video igrah._NEWLINE_Izmi\xc5\xa1ljene dr\xc5\xbeave so pogosto namenoma podobne ali celo zastopajo prave dr\xc5\xbeave sveta ali ponujajo utopijo v razmislek. Pisci lahko za potrebe svoje zgodbe ustvarijo izmi\xc5\xa1ljeno razli\xc4\x8dico dolo\xc4\x8dene dr\xc5\xbeave, na primer stereotipno\xc2\xa0\xc2\xbbevropsko\xc2\xab,\xc2\xa0\xc2\xbbbli\xc5\xbenjevzhodno\xc2\xab,\xc2\xa0\xc2\xbbazijsko\xc2\xab\xc2\xa0ali\xc2\xa0\xc2\xbblatinskoameri\xc5\xa1ko\xc2\xab\xc2\xa0dr\xc5\xbeavo. V\xc4\x8dasih \xc5\xbee ime dr\xc5\xbeave namiguje na resni\xc4\x8dno dr\xc5\xbeavo, ki jo ima avtor v mislih. Lahko si jo izmislijo znanstveniki za razli\xc4\x8dna prou\xc4\x8devanja vedenja ljudi. Lahko je tudi fiktivna de\xc5\xbeela za potrebe kodirnih sistemov kot na primer Bookland - Evropski sistem enotnega kodiranja knjig\xc2\xa0ISBN._NEWLINE_V sodobnem \xc4\x8dasu so podjetniki izumili vsaj dve izmi\xc5\xa1ljeni dr\xc5\xbeavi izklju\xc4\x8dno z namenom goljufanja ljudi: Dominion Melchizedek in Kraljestvo Enenkio. Mnoge finan\xc4\x8dne prevare se odvijajo pod okriljem izmi\xc5\xa1ljene dr\xc5\xbeave, ki prodaja potne liste, vzpostavlja izmi\xc5\xa1ljene banke in podjetja, da bi bilo videti, kot da imajo popolno soglasje dr\xc5\xbeave za poslovanje.\n_START_SECTION_\nZgodovinski primeri\n_START_PARAGRAPH_\nIz antike je najbolj znana\xc2\xa0Platonova dr\xc5\xbeava._NEWLINE_Po knjigi renesan\xc4\x8dnega humanista\xc2\xa0Thomasa More-a\xc2\xa0Utopija\xc2\xa0iz leta 1516 sta nastala splo\xc5\xa1na izraza:_NEWLINE_-\xc2\xa0utopija\xc2\xa0za ozna\xc4\x8devanje idealne skupnosti ali dru\xc5\xbebe, kjer so si ljudje med seboj enaki, med njimi veljajo idealni odnosi,.._NEWLINE_-\xc2\xa0antiutopija\xc2\xa0za ozna\xc4\x8devanje dru\xc5\xbebe, ki je neza\xc5\xbeelena ali zastra\xc5\xa1ujo\xc4\x8da. Antiutopijo zaznamuje dehumanizacija, totalitarizem, okoljske katastrofe..._NEWLINE_Izmi\xc5\xa1ljene dr\xc5\xbeave se pogosteje za\xc4\x8dno pojavljati v zgodnji znanstveni fantastiki v 19. stoletju. Tak\xc5\xa1ne dr\xc5\xbeave naj bi zavzemale del obi\xc4\x8dajne povr\xc5\xa1ine Zemlje, \xc4\x8deprav jih naj ne bi bilo v nobenem obi\xc4\x8dajnem atlasu. Pozneje so se podobne zgodbe odvijale na izmi\xc5\xa1ljenih planetih ali neopredeljenem vesolju._NEWLINE_Knji\xc5\xbeevni junak Guliver avtorja Jonathana Swifta je obiskal mnogo \xc4\x8dudnih krajev. Edgar Rice Burroughs je uvrstil dogodiv\xc5\xa1\xc4\x8dine Tarzana v takrat Zahodu \xc5\xa1e neznane dele Afrike. Osamljeni otoki s \xc4\x8dudnimi stvori so bili v \xc4\x8dasu teh avtorjev zelo popularni. Ko so Evropejci raziskali ve\xc4\x8dino Zemljine povr\xc5\xa1ine, je ta mo\xc5\xbenost izginila, in pisci so se obrnili na druge planete.'